Mazurek, Milan, poslanec NR SR (2020-09-22):
Vážený pán predsedajúci, ctené kolegyne, kolegovia, páni predkladatelia tu teda dávajú návrh zákona o tom, aký strašne zlý bol komunizmus, ako ho musíme odsúdiť, ako je neuveriteľné, že niekto pomenováva ulice po členoch a predstaviteľoch komunistického režimu, ako niekto proste stavia pamätníky, pamätné tabule a tak ďalej. Ja keď som tu sedel a počúval som to, ja som neveril vlastným očiam, aké orgie pokrytectva tu ten človek, ktorý teraz odchádza zo sály, pán Ondrej Dostál, predvádzal. Tak člen Socialistického zväzu mládeže, ktorý aktívne agitoval v komunistickom týždenníku Nové slovo a písal o tom, že význam Socialistického zväzu mládeže je v spoločnosti nepopierateľný, ide odsudzovať komunizmus. A nerobil to v 70. rokoch, on to robil v ’88. Ten človek, ktorý bol náruživý komunista, presvedčený telom aj dušou, otočil kabát okamžite po revolúcii a teraz je z neho najväčší kapitalista, a keby Hitler vyhral vojnu, tak prvý chodí s hákovým krížom. Ten nás tu bude poučovať? Veď to je neuveriteľné. (Potlesk.) Priatelia, kolegovia, kolegyne, ja nemám záujem obhajovať predstaviteľov komunisti... komunistickej strany alebo zakladateľov komunistickej myšlienky, to, čo si myslel či už Karol Marx, alebo iní ľudia o Slovanoch, mi dosť jasne vypovedá o tom, že táto ideológia je zavrhnutiahodná, ale nie som na rozdiel od vás jeden z tých boľševikov, jeden z tých fašistov, ktorý potrebuje dávať všetko do zákona, potrebuje jasne vymedziť, toto môžeš hovoriť a toto nesmieš hovoriť, lebo potom ste úplne rovnakí ako tí v minulosti, či už predstavitelia toho fašistického, alebo komunistického režimu. Ja si môžem urobiť vlastný názor o komkoľvek, ktorý propaguje nejakú pototalitnú ideológiu, ale nepotrebujem ho teraz posielať do väzenia, nepotrebujem teraz, keď vidím napr. teraz fotku Ľuboša Blaha s kosákom a kladivom, hádzať sa o zem a tvrdiť, že má ísť za to do väzenia. Veď jednoducho človek si niečo propaguje, kým nevyzýva na násilie, kým niekoho nechce zabiť, tak je to úplne legitímne. Je to jeho vlastný názor. Môžme mať naňho názor my následne, aký chceme, že je chorý, zvrátený, hlúpy, ale takto to funguje, priatelia, u vás v Spojených štátoch amerických. To je tá krajina, ktorú tak veľmi obdivujete. Tam si človek môže povedať, čo len chce. A ja nemám pocit, že by sa to tam zvrhávalo k nejakým komunistickým alebo fašistickým ideológiám. Alebo že by tam mali proste hákový kríž na vlajke. Zbytočne tu živíme špecializované súdy, protiextrémistické jednotky, prokurátorov, ako je Hons, ktorí už nevedia, kde sa zastaviť, a prenasledujú ľudí za úplné nezmysly, a potom tu predložíte tento návrh zákona, v ktorom priamo v dôvodovej správe hovoríte, že chcete zamedziť tomu, aby bolo potrebné písať znalecké posudky, keď chcete niekoho, ako bol ten prípad pána Blahu, odsúdiť za to, že propaguje neprijateľnú ideológiu. Áno, znovu opakujem, ani ja s tým nesúhlasím, ale nebudem teda človeka za iný názor predsa posielať do väzenia. Keď začne vyvážať vagónom niekoho do tábora alebo do gulagu, samozrejme, to je niečo úplne iné, ale kým si len niečo hovorí a hovorí o nejakých ekonomických teóriách, o nejakých názoroch na spoločnosť, tak predsa toho človeka nemôžete posielať do väzenia. A jednu vec sa vás chcem opýtať. Hovoríte tu v § 1, režim založený na komunistickej ideológii, ktorý rozhodoval o riadení štátu, osudoch občanov, a v bývalom Československu od 20. februára ’48 do 17. novembra ’89, bol nemorálny, protiprávny, odsúdeniahodný a smeroval k potlačeniu základných práv a slobôd. Dobre, zákonom definujete, čo si ľudia musia myslieť. A čo mám povedať niekomu, kto príde za mnou a povie, že jemu ten odsúdeniahodný, zvrátený, zlý režim dal možnosť istoty v práci, dal mu bývanie, dal mu možnosť založiť si rodinu a dnes ho ten skvelý, liberálny, pokrokový, demokratický režim poslal do zahraničia, robí tam podradné roboty, musel opustiť svoju rodinu, aby mohol splácať hypotéku americkej banke? Čo mám povedať tomu človeku, ktorý proste nevníma tieto veci rovnako ako vy, lebo si ich odžil? Ja som to nezažil, ja o tom nemôžem hovoriť, ale s týmito názormi sa stretávam. Doteraz každý z nich je extrémista a každého z nich pošlete do väzenia? Veď to nie sú ľudia, ktorí by tu chceli zavádzať nejaké Marxove teórie, to sú ľudia, ktorí žili reálny život a ktorí proste videli, že ten štát ako taký im dáva omnoho väčšie istoty, neporovnateľné s tým, čo majú dnes, a že vďaka tomu režimu môžu žiť normálny, dôstojný život. Oni taktiež vnímali tie negatíva, ale aj dnešný režim má negatíva a presne o tom hovoríte v ods. 3 toho istého paragrafu, režim upieral občanom možnosť slobodne vyjadriť politickú vôľu, nútil ich skrývať vlastné názory na dianie v štáte, nútil ich verejne vyhlasovať svoj súhlas aj s tým, čo považovali za klamstvo a zločin, a to prenasledovaním alebo hrozbou perzekúcie voči nim samotným, ich rodinám a blízkym. Nevidíte, že toto isté sa deje teraz? Ja som bol vyhodený z parlamentu, odsúdený zaplatenými sudcami za to, že som si povedal svoj názor. Nikoho som neposielal do plynu, nikomu som sa nevyhrážal, nikoho som nechcel zabíjať, iba som si povedal svoj vlastný názor a kritizoval som smerákov. Kritizoval som Fica za to, že nalieva obrovské stámilióny do osád a nič sa nerieši, že to parazitujú rôzne mimovládne organizácie. To isté sa deje dnes. V čom je potom ten režim lepší? Veď my sa posúvame úplne do toho istého! My dnes žijeme v štáte a v režime, ktorý zhŕňa negatíva toho minulého režimu a negatíva kapitalizmu, ale pozitíva minulého režimu ste odstránili a pozitíva kapitalizmu taktiež. Sloboda slova zmizla a sociálne istoty taktiež. Negatíva jedného aj druhého, preto vidím obrovské pokrytectvo v tom, keď predkladáte takýto návrh zákona. Dnes sa tu šliape po ľudských právach, dnes sa tu šliape po slobode, dnes sa obmedzuje sloboda slova a prijímajú sa neustále ďalšie a ďalšie návrhy zákonov, ktoré prikazujú ľuďom, čo si musia pod hrozbou sankcie myslieť, a toto je presne jeden z nich. Aj keď nesúhlasím s komunistickou ideológiou, z princípu nemôžem taký návrh zákona podporiť, pretože nie som ten cenzor a nebudem sa doňho štylizovať, do tejto role, aby som prikazoval, ty si budeš myslieť toto, inak ťa pošlem do väzenia, lebo toto je presne prejav toho komunizmu a toho fašizmu. A čo ma fascinuje a pri čom som si uvedomil, že vy asi nebudete normálni, keď ste to tam museli napísať – umiestňovať na pamätníkoch, pomníkoch a pamätných tabuliach texty vyobrazenia a symboly oslavujúce, propagujúce alebo obhajujúce režim založený na komunistickej ideológii alebo jej predstaviteľoch sa zakazuje. Čo teraz budete robiť? To pôjdete k vojnovým cintorínom a budete strhávať tie kosáky a kladivá? Pôjde pán Dostál a pôjde na Námestie SNP zbúrať tú červenú hviezdu v Banskej Bystrici? Ako si to predstavíte, pôjdete zbúrať Slavín? Odstránite všetky kosáky a kladivá? Veď buďte normálni, jak môžete takú nezmyselnosť napísať do zákona?! Ako si to predstavujete? Alebo tieto budú v poriadku, a keď niekto postaví alebo napíše nejaké nové, tak po nich pôjdete. Keď niekto, povedzme funkcionár komunistickej strany urobil v minulosti veľké veci pre svoju obec, pre svoj región a v tej obci si ho vážia, takých prípadov je nesmierne veľa, jeden taký známy, keď pán vyšinutý Lorenz chcel zbúrať nejakú pamätnú tabuľu, tam potom spadol z toho kontajnera a plakal na zemi, to takýmto ľuďom teraz budete robiť čo? Zavriete ich do basy, pošlete ich do väzenia, len preto, že si vážia nejakého človeka z minulosti, ktorý mal iné názory ako vy? Veď to je nepredstaviteľné. A potom v závere v § 6a, to už rieši, samozrejme, iný zákon, umiestňovať na pamätníkoch, pomníkoch a pamätných tabuliach texty vyobrazenia a symboly oslavujúce, propagujúce alebo obhajujúce režim vojnovej Slovenskej republiky, ako vy ju nazývate, alebo iný režim založený na fašistickej ideológii alebo nacistickej ideológii, alebo ich predstaviteľov, sa zakazuje. Viete, odhliadnuc od toho, že tu príde nejaký Dostál alebo iný predkladateľ a povie, toto je fašistická ideológia, toto je nacistická ideológia, ty si nacista, ty si fašista a ja som ten úžasný fantastický, perfektný, sa vás chcem opýtať na taký konkrétny príklad. Spišský biskup Ján Vojtaššák bol členom Štátnej rady za tej tzv. vojnovej Slovenskej republiky, o ktorej tu hovoríte. Tento biskup je teraz v procese blahorečenia a cirkev ho chce vyhlásiť za svätého. A ja sa vás pýtam teraz, bol to predstaviteľ toho režimu? Snáď nebudete so mnou nesúhlasiť? Keď umiestnim niekde pamätnú tabuľu spišského biskupa, ktorý je v procese blahorečenia, príde si po mňa NAKA, príde si po mňa polícia? Pýtam sa vás, je to predstaviteľ režimu, o ktorom hovoríte ako o fašistickom, je to predstaviteľ režimu, ktorého pamätné tabule, ktorého busty, sochy, čokoľvek, čo ho pripomína, je zakázané vytvárať a umiestňovať? Ja som pred pár týždňami stál pri jeho rakve v Spišskej kapitule a ani som si nevedel predstaviť, že už o pár týždňov budem musieť toto riešiť v Národnej rade, kde sa partia poslancov zblázni, a myslia si, že len preto, že majú ústavnú väčšinu, tak si tu môžu nasadiť čokoľvek a obmedzovať slobodu slova nevídaným spôsobom. Ja sa znovu pýtam, ja budem veľmi rád, keď mi na toto odpoviete, ako postupovať napríklad v prípade biskupa Jána Vojtaššáka, ale aj iných ďalších osobností, ktorý bol tiež následne perzekvovaný zo strany komunistov. Viete, pretože toto sú otázky, na ktoré vy vôbec neodpovedáte, a jediné, na čo sa sústredíte, je to, ako môžte prenasledovať ľudí, ako môžte zatvárať ľudí, a hlavne riešite nezmysly v dobe, kedy je potrebné riešiť akútne problémy obyvateľov Slovenskej republiky – práce, mzdu, bývanie, sociálne zabezpečenie, a nie somariny, ako posielať nevinných ľudí do väzenia za názor. (Potlesk.)